Vedtægter

**for Aarhus Katedralskoles elevråd**

**§ 1. Navn**

Stk. 1: Organisationens navn er "Elevrådet på Aarhus Katedralskole" og forkortes ”ER”.

Stk. 2: I internationale sammenhænge benævnes organisationen ”AKAT Student Council”

**§2. Formål, elevrådet skal:**

Stk. 1: Varetage elevernes interesser gennem et effektivt og repræsentativt demokrati.

Stk. 2: Styrke elevernes indflydelse på gymnasiet og undervisningen samt søge indflydelse på andre relevante områder i uddannelsessystemet.

Stk. 3: Varetage og repræsentere elevernes interesser på skolen gennem samarbejde med ledelsen, lærerne og det teknisk administrative personale.

Stk. 4: Repræsentere skolens elever udadtil, f.eks. regionalt og nationalt.

Stk. 5: Holde sig ajour med gymnasiepolitik og relevant uddannelsespolitik samt oplyse skolens elever herom. Elevrådet skal tage stilling til og reagere på ændringer, hvis de finder det relevant.

Stk. 6: I samarbejde med skolens udvalg udbrede kendskabet til elevdemokratiet blandt skolens elever.

Stk. 7: Tage stilling til og reagere på ændringer i uddannelsespolitikken. Elevrådet skal, hvis de finder det relevant, ytre deres holdninger til den førte politik f.eks. gennem læserbreve, aktioner og demonstrationer.

**§ 3. Elevrådets myndigheder i prioriteret rækkefølge**

- Generalforsamling

- Elevrådstopmødet

- Elevrådet

- Elevrådets forretningsudvalg (EFU)

- Forpersonerne

**§ 4. Elevrådsrepræsentanter**

Stk. 1: Ordinært valg til elevrådet skal afholdes i de enkelte grundforløbsklasser inden første ordinære elevrådsmøde. Ved valget vælges to repræsentanter og en suppleant. De sidder indtil start i studieretningsklasserne, hvorefter to repræsentanter og en suppleant vælges i hver klasse.

Stk. 2: Elevrådsrepræsentanterne har til opgave at formidle kontakten mellem elevrådet og de enkelte klasser, derunder at informere hele klassen om, hvad der er blevet vendt i elevrådet i en af de efterfølgende timer. ER-repræsentanterne repræsenterer klassen i elevrådet. ER-repræsentanterne har til ansvar at holde sig informeret om elevrådets aktiviteter, bl.a. ved at benytte elevrådets Teams og Facebook.

Stk. 3: Elevrådsrepræsentanter og suppleanter har taleret ved møderne. To repræsentanter fra hver klasse har stemmeret.

Stk. 4: I tilfælde af at en repræsentant fra en klasse er forhindret i at deltage i et møde, agerer suppleanten som stedfortræder.

Stk. 5: En klasses elevrådsrepræsentanter kan til enhver tid udskiftes, såfremt der er flertal herfor i klassen. Ønsker elevrådsrepræsentanterne at træde af posten, kan de det, men de skal informere klassen om, at personen fratræder, og klassen har derefter pligt til at vælge en ny repræsentant.

**§ 5. Skoleudvalg**

Stk. 1: Inden udgangen af september måned skal der afholdes valg blandt eleverne til samtlige skoleudvalg. De nyvalgte repræsentanter tiltræder straks efter valget de respektive skoleudvalg.

Stk. 2: Samtlige skoleudvalg har pligt til at stille med mindst én repræsentant til alle møder (elevrådsmøder, generalforsamling og elevrådstopmøde), såfremt de bliver bedt om dette af EFU.

Stk. 3: Skoleudvalgsrepræsentanterne har til opgave at formidle kontakten mellem elevrådet og de enkelte skoleudvalg.

Stk. 4: Alle udvalgsrepræsentanter skal oplyses om deres opgaver.

Stk. 5: Skoleudvalgene har pligt til at informere elevrådet om aktuelle sager.

Stk. 6: Der er mødepligt til alle skoleudvalgsmøder. Ved gentagende udeblivelser kan elevrådet suspendere repræsentanter, og nye skal findes ved en afstemning. Afstemningen skal ske blandt skolens elever. Ved valg af nye repræsentanter gør det respektive skoleudvalg sammen med elevrådet opmærksom derpå.
Stk. 7: Der er reserveret to pladser i henholdsvis PU og EU til elevrådsrepræsentanter.

**§ 6. Elevrådets forretningsudvalg**

Stk. 1: EFU varetager den daglige drift af elevrådet. EFU skal varetage elevrådets økonomi og sørge for, at elevrådets beslutninger bliver fulgt op samt sørge for indkaldelser til elevrådsmøder. Endvidere skal EFU fungere som bindeled mellem elevråd og elevrepræsentanter i udvalg. I samarbejde med elevrådsrepræsentanter har EFU til opgave at informere skolens elever om elevrådsarbejdet. EFU er ansvarlig overfor elevrådet.

Stk. 2: EFU består af elevrådsforpersonerne, kassereren og fire elevrådsvalgte repræsentanter. Hvert medlem af EFU har én stemme til EFU-møderne.

Stk. 3: EFU-møder er åbne for alle efter aftale med EFU herom.

Stk. 4: EFU konstituerer sig selv. Dog er elevrådsforpersonerne selvskrevne som EFU’s forpersoner.

Stk. 5: EFU har ansvaret for, at erfaringer videreformidles til kommende EFU’er.

Stk. 6: I alle internationale sammenhænge benævnes EFU ’Student Council’s Business Council’, forkortet ’SCBC’

Stk. 7: Når elevrådet har gjort noget mærkbart, kommer mindst et EFU-medlem op til en morgensamling og fortæller om det.

Stk. 8: Ved arbejde omhandlende handlingsplanspunkter skal der indgå mindst et EFU-medlem, som skal fungere som kontaktperson.

Stk. 9: De menige medlemmer samt kassereren vælges af elevrådet. På mødet, hvor valget foretages, skal der være mindst 30 min betænkningstid, efter valget annonceres og før valget afholdes.

Stk. 10: Medlemmer af EFU har ikke stemmeret til elevrådsmøder og topmødet, men har stemmeret til generalforsamlinger.

Stk. 11: Der kan stilles mistillid til et EFU-medlem, hvis dette medlem udebliver fra møderne gentagende gange uden begrundelse eller på anden vis ikke lever op til sine pligter. I sådanne tilfælde kan EFU med minimum 4 personers enighed stemme om at ekskludere dette medlem. Der indsuppleres herefter et nyt EFU-medlem på næstkommende elevrådsmøde

**§ 7. Forpersonsvalg**

Stk. 1: Forpersoner vælges i december. Opstillingen foregår parvis med skriftlig motivation tilgængelig for alle skolens elever. Alle skolens 1.- og 2.g’ere kan stille op.

Stk. 2: Hvis forpersonerne ikke skal fortsætte, skal et nyt valg finde sted inden 20 dage.

Stk. 3: Der kan på hvilket som helst tidspunkt stilles mistillid til elevrådsforpersonerne. Her skal over halvdelen af elevrådet være for en mistillidserklæring. Nye forpersoner skal vælges indenfor 20 dage ved en afstemning blandt skolens elever.

Stk. 4: Til forpersonsvalg offentligøres stemmeprocenten pr. opstillede ikke, blot hvem posten er blevet tildelt.

Stk. 5: Den samlede stemmeprocent offentliggøres med hensigt på en fremadrettet forbedring.

Stk. 6: Ved valg skal det være en mulighed at stemme blankt.
Stk. 7: I tilfælde af kun ét opstillet par skal der afholdes tillidsvalg. I tilfælde af mistillid skal der afholdes nyt valg, og forpersonerne fortsætter som fungerende forpersoner indtil valget.

Stk 10: I tilfælde af, at en af forpersonerne har måtte forlade deres post (ex skrifter gymnasie, dropper ud m.m), er der mulighed for, at et EFU-medlem indtræder som ny forperson for elevrådet i samarbejde med den tilbageværende forperson. Der indsuppleres herefter et nyt EFU-medlem på næstkommende elevrådsmøde.

**§ 8. Elevrådsforpersoner**

Stk. 1: Elevrådsforpersonerne (EF) har til opgave at være talerør for samtlige elever på Aarhus Katedralskole både internt og eksternt gennem elevrådsrepræsentanterne.

Stk. 2: EF har til ansvar i samarbejde med EFU at afholde elevrådsmøder.

Stk. 3: EF skal holde sig orienteret om skolens handlingsplan og kunne være i stand til at videreformidle den til elevrådet.

Stk. 4: En af EF har en selvskreven plads i bestyrelsen som vælges internt, og hvis formål er at holde elevrådet opdateret med bestyrelsesarbejdet herunder økonomi.

**§ 9. Elevrådsmøder**

Stk. 1: EFU indkalder ca. hver måned til ét ordinært elevrådsmøde.

Stk. 2: Dagsordenen skal være elevrådsrepræsentanterne i hænde senest 5 dage før mødet.

Stk. 3: Et ordinært elevrådsmøde skal mindst indeholde punkterne:

- Formalia (valg af referent, valg af ordstyrer og godkendelse af dagsordenen)

- Opfølgning af tidligere sager

- Nyt fra EFU

- Nyt fra DGS

- Brainbreak

- Nyt fra kasséren

- Eventuelt

- Opsummering af dagens møde evt. af referenten.

Stk. 3: Et ordinært elevrådsmøde skal mindst indeholde punkterne:

- Formalia (valg af referent, valg af ordstyrer og godkendelse af dagsordenen)

- Opfølgning af tidligere sager

- Nyt fra EFU

- Nyt fra DGS

- Brainbreak

- Nyt fra kasséren

- Eventuelt

- Fra elevrådsrepræsentanter til klasserne

- Sang

Stk. 4: Dagsordenen til de ordinære elevrådsmøder og referater af disse skal offentliggøres på elevrådets konference og Facebookgruppe.

Stk. 5: Udover de ordinære elevrådsmøder kan forretningsudvalget indkalde til ekstraordinære møder, når det er nødvendigt. Der er ingen frist for indkaldelse til ekstraordinære møder.

Stk. 6: Elevrådsmøder er åbne for alle, og alle har taleret.

Stk. 7: Som udgangspunkt styres mødet af et eller flere EFU-medlemmer.

Stk. 9: Aflysning af et planlagt møde skal ske senest én blok før mødets begyndelse.

Stk. 10: Hvis en klasse er forhindret i at deltage i et møde, skal der meldes afbud i form af skriftlig meddelelse til EFU inden mødets begyndelse.

Stk.11: Referatet skal være elevrådet i hænde senest to dage efter mødet.

Stk. 12: Er en klasse ikke repræsenteret tre gange uden tilkendegivelse og begrundelse, kan der stilles mistillid til denne, og to nye repræsentanter samt en suppleant skal findes i den pågældende klasse.

Stk. 13: Elevrådsmøderne skal skrives ind i elevernes skema ved mødeindkaldelsen for at gøre alle opmærksomme derpå.

**§ 10. Arbejdsopgaver**

Stk. 1: Elevrådet kan behandle alle sager vedrørende elevernes dagligdag.

Stk. 2: Elevrådet kan stille forslag til tilføjelser og ændringer af gymnasiets ordensregler.

Stk. 3: Elevrådet må ikke drøfte sager, der vedrører enkelte personer (f.eks. tjenstlige, pædagogiske eller personlige forhold).

Stk. 4: Elevrådet kan nedsætte og opløse underudvalg, når det findes nødvendigt. Disse udvalg kan suppleres med personer, der ikke sidder i elevrådet. Ved en sådan supplering blandt de menige elever skal der informeres om dette i klasserne.

**§ 11. Elevrådets topmøde**

Stk. 1: Elevrådets topmøde har til formål at udarbejde elevrådets årlige handlingsplan bestående af maksimalt fem handlingsplanspunkter.

Stk. 2: Elevrådets topmøde afholdes årligt og snarest muligt efter valg af midlertidige elevrådsrepræsentanter i de respektive intro-klasser.

Stk. 3: Hvad stemmeberettigede vedtager på elevrådets topmøde kan ikke omstødes før næste elevrådstopmøde eller ekstraordinære elevrådstopmøder.

Stk. 4: Elevrådets topmøde indkaldes med mindst tre ugers (21 dages) varsel.

Stk. 5: Elevrådets topmøde skal bl.a. behandle:

- Formalia

- EFU’s årsberetning

- Kassererens halvårsberetning

- Behandling af handlingsplan

- Valg til EFU

- Eventuelt

- Mødeevaluering

- Sange fra før 1900-tallet

Stk. 6: Elevrådets topmøde skal have en officiel legeansvarlig.

Stk. 7: Elevrådets topmøde skal have en sangansvarlig.

Stk. 8: *Haps, haps, haps* synges i køkkenet og *The Final Countdown* spilles herefter til EFU games.

Stk. 9: Det afgående EFU gives en epitet af det nye EFU i løbet af topmødet

**§ 12. Generalforsamling**

Stk. 1: I starten af kalenderåret eller umiddelbart efter tiltræden af nye forpersoner afholdes generalforsamling.

Stk. 2: Generalforsamlingen indkaldes med mindst to ugers (14 dages) varsel.

Stk. 3: Generalforsamlingen skal mindst indeholde:

- Formalia

- EFU’s halvårsberetning

- Kassereren fremlægger budget

- Skoleudvalgenes halvårsberetning

- Behandling af vedtægter

- Elevrådseden – afsværget på vedtægter

- Valg af ny kasserer

- Supplering til ledige poster herunder valg af DGS kontakt person

- Eventuelt

- Mødeevaluering

- Sang fra efter år 2000
Stk. 4: Alle skolens elever er her stemmeberettigede.
Stk. 5: Elevrådets generalforsamling er gyldig uanset antal deltagere, såfremt alt andet formalia overholdes.
Stk. 6: Fremmøde noteres med henblik på at optimere fremmødet til efterfølgende generalforsamlinger.

Stk 7: Som led af generalforsamlingen reciterer et EFU-medlem sætning for sætning følgende elevrådsed, hvortil elevrådet, det øvrige EFU og elevrådsforpersoner svarer i kor: *”JEG SVÆRGER ved elevrådets vedtægter, at jeg i alle henseender vil repræsentere min klasses vox populi. Jeg vil favne min klasses forskellighed, forsamlingsfrihedens vitale udtryk og løfte den kulturelle arv efterladt af treenigheden N.F.S Grundtvig, Ole Rømer og Peter Falktoft. Jeg vil beskytte min klasses og min skoles, Aarhus Katedralskoles, rolle i det omkringliggende samfund. Og vil for evigt i søvne recitere: NIL NON MORTALE TENEMUS PECTORIS EXCEPTIS INGENIIQUE BONIS”*

**§ 13. Ekstraordinær generalforsamling/elevrådstopmøde**

Stk. 1: Ekstraordinær generalforsamling eller ekstraordinært elevrådstopmøde kan indkaldes til, hvis mindst 1/3 af de stemmeberettigede eller et almindeligt flertal af EFU ønsker det.

Stk. 2: Ekstraordinær generalforsamling eller ekstraordinært elevrådstopmøde indkaldes til med mindst 7 dages varsel.

Stk. 3: Ændringer i handlingsplanen kan kun behandles ved elevrådstopmøde eller ekstraordinært elevrådstopmøde.

Stk. 4: Vedtægter kan kun behandles og ændres på generalforsamling eller ekstraordinær generalforsamling.
Stk. 5: Alle fremmødte elever til ekstraordinære generalforsamlinger har stemmeret.

**§ 14. Økonomi**

Stk. 1: Til dækning af udgifter i forbindelse med elevrådsarbejde er der på skolens budget afsat et beløb. Udgifter, der ønskes dækket af denne konto, skal bevilges af elevrådets kasserer og et almindeligt flertal (50% + 1) af EFU.

Stk. 2: Kassereren har ansvar for at føre elevrådets regnskab i bogholderi, samt orientere sig om fonde og tilskud som elevrådet kan søge herunder Danske Gymnasieelevers Sammenslutning (DGS).

Stk. 3: Kassereren skal løbende holde ER orienteret om ER’s økonomi.

Stk. 4: Regnskabet skal fremlægges og evalueres på generalforsamlingen.

Stk. 5: Ved større økonomiske beslutninger rådføres ER.

Stk. 6: Kassereren vælges ved generalforsamlingen.

**§ 15. Afstemninger**

Stk. 1: Hvis en stemmeberettiget skønner en afstemning nødvendig, skal en sådan foretages.

Stk. 2: Alle afstemninger foretages ved håndsoprækning. Hemmelig afstemning foretages ved personvalg, eller hvis det kræves af mindst én stemmeberettiget.

Stk. 3: Et forslag er vedtaget, hvis der er 50%+1 stemmer for.

Stk. 4: For at en elevrådsforsamling er beslutningsdygtigt, skal 50% af de stemmeberettigede være til stede.

Stk. 5: Hver klasse har to stemmer, medmindre der tales om interne anliggender i elevrådet. Da har alle tilstedeværende en stemme.
Stk. 6: Før afstemning uddybes det stillede forslag, hvorefter en pro/kontra finder sted, hvis en deltager til elevrådsmødet ønsker dette.

**§ 16. Vedtægtsændringer**

Stk. 1: Ændring af vedtægter ved generalforsamling kræver kvalificeret flertal på over 50% fremmødte stemmeberettigede.

Stk. 2: Vedtægtsændringer træder i kraft umiddelbart efter mødets afslutning.

Stk. 3: Vedtægter behandles ved generalforsamling eller ekstraordinær generalforsamling.

**§ 17 Procedure**

Stk.1: Elevrådet kan beslutte at dispensere fra vedtægterne, såfremt ⅔ af de fremmødte elevrådsrepræsentanter på et hvilket som helst gyldigt møde stemmer for dette.

Vedtægter vedtaget ved generalforsamlingen d. 20. februar 2023.